NÁRODNÁ RADA SLOVENSKEJ REPUBLIKY

VIII. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu: 1903/2022

**1178a**

# I n f o r m á c i a

o prerokovaní návrhu poslancov Národnej rady Slovenskej republiky Anny Andrejuvovej a Milana Vetráka na vydanie zákona, ktorým sa dopĺňa zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov v znení neskorších predpisov (tlač 1178) vo výboroch Národnej rady Slovenskej republiky v druhom čítaní

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**I.**

Národná rada Slovenskej republiky uznesením č. 1710 zo 6. októbra 2022 pridelila návrh poslancov Národnej rady Slovenskej republiky Anny Andrejuvovej a Milana Vetráka na vydanie zákona, ktorým sa dopĺňa zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov v znení neskorších predpisov (tlač 1178) týmto výborom Národnej rady Slovenskej republiky :

* Výboru Národnej rady Slovenskej republiky pre financie a rozpočet,
* Ústavnoprávnemu výboru Národnej rady Slovenskej republiky,
* Výboru Národnej rady Slovenskej republiky pre hospodárske záležitosti.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehotu na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

**III.**

K predmetnému návrhu zákona zaujali výbory Národnej rady Slovenskej republiky tieto stanoviská:

1. **Výbor** Národnej rady Slovenskej republiky **pre financie a rozpočet** **o** **návrhu nerokoval**, pretože podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **nebol uznášaniaschopný**.
2. Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi**

**- Ústavnoprávny výbor** Národnej rady Slovenskej republiky (uzn. č. 590 zo dňa 14. októbra 2022)

* **Výbor** Národnej rady Slovenskej republiky **pre** **hospodárske záležitosti** (uzn. č. 355 zo dňa 17. októbra 2022)

**IV.**

Z uznesení výborov Národnej rady Slovenskej republiky uvedených pod bodom III. tejto informácie vyplývajú pozmeňujúce a doplňujúce návrhy:

1. **K čl. I § 17e ods. 1 úvodnej vete**

V čl. I § 17e ods. 1 úvodnej vete sa slovo „poskytuje“ nahrádza slovom „poskytne“.

Ide o formulačnú úpravu, ktorá zodpovedá formulácii v § 17e ods. 1 písm. b).

**Ústavnoprávny výbor NR SR**

**Výbor NR SR pre hospodárske záležitosti**

1. **K čl. I § 17e ods. 4**

V čl. I § 17e ods. 4 sa za slovo „identifikátora“ vkladá slovo „pokladničného“.

Ide o doplnenie chýbajúceho slova.

**Ústavnoprávny výbor NR SR**

**Výbor NR SR pre hospodárske záležitosti**

1. **K čl. I § 17e ods. 7**

V čl. I § 17e ods. 7 sa slovo „spracovávať“ nahrádza slovom „spracúvať“.

Ide o jazykovú úpravu.

**Ústavnoprávny výbor NR SR**

**Výbor NR SR pre hospodárske záležitosti**

1. **K čl. I § 17e ods. 8**

V čl. I § 17e ods. 8 sa slová „nariadením vlády“ nahrádzajú slovami „nariadením vlády Slovenskej republiky (ďalej len „vláda“)“.

Ide o uvedenie úplného názvu predmetného orgánu a následné zavedenie legislatívnej skratky.

**Ústavnoprávny výbor NR SR**

**Výbor NR SR pre hospodárske záležitosti**

**V.**

**Návrh spoločnej správy, vrátane stanoviska gestorského výboru prerokoval Výbor Národnej rady Slovenskej republiky pre financie a rozpočet na 106. schôdzi dňa 18. októbra 2022.**

**Stanovisko gestorského výboru, ani návrh spoločnej správy** Výboru Národnej rady Slovenskej republiky pre financie a rozpočet, **neboli schválené**, keďže návrh stanoviska gestorského výboru (**odporúča Národnej rade Slovenskej republiky predmetný návrh zákona schváliť s pozmeňujúcimi a doplňujúcimi návrhmi**) **nezískal súhlas potrebnej väčšiny členov** Výboru Národnej rady Slovenskej republiky pre financie a rozpočet.

Predseda Výboru Národnej rady Slovenskej republiky pre financie a rozpočet zároveň určil za spravodajkyňu výboru poslankyňu Národnej rady Slovenskej republiky **Annu Miernu**, aby na schôdzi Národnej rady Slovenskej republiky informovala o výsledku rokovania výboru.

Bratislava 18. októbra 2022

**Marián Viskupič, v.r.**

**predseda**

**Výboru NR SR pre financie a rozpočet**